Aalborg Håndbold kvalificerede sig ikke til Champions League i år. I hvert fald ikke direkte. Men klubben kan måske alligevel komme med i det fineste selskab. Det skriver klubben på sin hjemmeside. Årsagen er, at Dansk Håndboldforbund har søgt om et wild card til turneringen, og det vil tilfalde sølvvinderne fra Aalborg, hvis det Europæiske Håndboldforbund vælger at udstede det til Danmark. - Efter vores oplysninger står DHF - og dermed Aalborg Håndbold - med gode muligheder for at få et sådant wild card på grund af de danske holds tidligere gode resultater i europæisk håndbold, men vi tager intet for givet, før vi har modtaget bekræftelsen på skrift, siger Jan Larsen, direktør i Aalborg Håndbold.

Opsummering:
Aalborg Håndbold måtte nøjes med sølv i ligaen, men klubben kan måske alligevel komme med i Champions League.